**Tarkvaraarenduse tüüplepingu versioon 1.0**

Tarkvaraarenduse tüüplepingu versioon 1.0 tugineb riigi ja erasektori koostöö edendamise algatuse raames tegutsenud lepingute töörühma tulemil. Struktuurfondide vahendite kasutamisel on see leping näidiseks SF-st rahastavate arenduslepingutes kasutatavate põhimõtete rakendamisel.

Riigi ja erasektori koostöö edendamise algatuse eesmärk on parandada riigi ja erasektori vahelist koostööd, parandada riigihangete kvaliteeti, atraktiivsust ja läbipaistvust erasektori jaoks. Analüüsides koostöö praeguseid valupunkte, moodustati Korraldava Kogu eestvedamisel kolm töörühma – Lepingute töörühm, Soodsaima lahenduse töörühm ja Suure pildi töörühm. Töörühmadesse panustasid suuremad avaliku sektori tarkvaralahenduste tellijad ning ITL-i esindajad[[1]](#footnote-1).

Lepingute töörühma eesmärk oli koostada nimekiri lepingute koostamise põhimõtetest, mida järgides on nii avaliku kui ka erasektori huvid mõistlikult kaetud ning loodud tasakaalus raam vastastikuseks koostööks. Selline tasakaalustatud raam tagab olukorra, kus avalik sektor on konkurentsivõimeline tellija ning on loodud eeldused selleks, et turu parimad pakkujad oleksid motiveeritud avalikku sektorit teenindama.

Peamiseks märksõnaks on mõistlik tasakaal poolte lepinguliste õiguste ja kohustuste osas, kuna mahukaid tarkvaraarenduse projekte on võimalik edukalt ellu viia vaid juhul, kui mõlemad osapooled oma vastutust selgelt teadvustavad ning eesmärkide täitmisesse ühiselt panustavad.

Lepingute töörühma esimene eesmärk oli analüüsida suuremate avaliku sektori tellijate tarkvaraarenduse tüüplepinguid ning jõuda ettepanekuteni, milliseid muudatusi ja täiendusi oleks vaja ja saaks lepingutesse teha, et lepingud mõlema poole jaoks piisavalt atraktiivsed ning tasakaalus oleksid. Töörühmas töötati välja põhimõtted, millest pooled võiksid lähtuda tarkvara hankelepingute väljatöötamisel, ettevalmistamisel ja lepingu läbirääkimistel. Tüüplepingu näidist on võimalik kasutada nii juhendmaterjalina kui ka rakendada *as is* lepinguna tarkvaraarendusprojektide tellimisel. Tüüplepingule on lubatud viidata vaid juhul, kui tegemist on *as is* kasutamisega („Tarkvaraarenduse tüüplepingu versioon 1.0“).

Tüüplepingu väljatöötamisel on lähtutud eesmärgist luua leping, mis toetab mahukate tarkvaraaredusprojektide elluviimist. Tüüpleping on jaotatud kolmeks osaks:

1. Üldtingimused - püsivad muutumatutena, määratleb lepingupoolte üldised õigused ja kohustused;
2. Kodukord - arendusprojekti käigus teostavate tegevuste, nende tegevuste teostamise eest vastutajate, tegevuste tulemusel valmivate tulemite ning nende tulemite omavaheliste seoste/sõltuvuste, samuti tulemite valmimise eelduseks oleva täitja ja tellija omavahelise suhtluse ning tagasiside edastamise kord. Kodukord on lepingu lahutamatuks lisaks;
3. Eritingimused - lepitakse kokku lepingu üldtingimustes või kodukorras käsitlemata või üldtingimusi või kodukorda täpsustavates küsimustes. Pooled võivad lepingu eritingimustes kokku leppida ka erisusi üldtingimustest, kuid nende puudumisel kohaldatakse üldtingimusi.

Tüüplepingu näol on tegemist tüüptingimuste ettepanekuga ning nendesse saab poolte kokkuleppel ja mõjuval põhjusel erandeid sisse tuua. Kui osade põhimõtete kasutuselevõtt ei ole mingil põhjusel võimalik, siis tuleks kasutuselevõtu kitsendused ka sõnaselgelt välja tuua. Kui üldtingimustest ja kodukorrast on vajalik kokku leppida teisiti, tuleb need tingimused välja tuua eritingimustes.

1. Lähemalt koostööst ja panustanud pooltest: <https://itpraktikud.eesti.ee/dokuwiki/itari:toogrupid:erasektor:start> [↑](#footnote-ref-1)